Samaritane beroof, geskiet op ongelukstoneel | Netwerk24
Samaritane beroof, geskiet op ongelukstoneel
Deur Maryke Swart 16 Desember 2016 06:01
'n Egpaar het 'n noue ontkoming gehad toe hulle onlangs by 'n ongelukstoneel wou help en toe deur die einste "beseerdes" gekaap is.
Die man, wat verkies om anoniem te bly, sê hy en sy vrou het Donderdagaand omstreeks 22:50 van 'n werksfunksie afgekom toe plaaswerkers langs die R44 naby Windmeul vir hulle wys om stadiger te ry. Dit was duidelik dat daar pas 'n ongeluk gebeur het. 'n Voertuig het in hul baan in die rigting van Wellington gelê terwyl 'n ander voertuig op die middelman gestaan het.
"Ons kon sien 'n kar het gerol. 'n Ou was besig om uit die kar te klim. Ek het stilgehou en vir hom gevra, 'are you okay?' en hy't nog vir my gesê, 'I'm okay'.
Ek het vir hom gesê hy moet dit rustig vat, ek sal solank die ambulans en die polisie bel. Ek het vir een of ander rede doelbewus nie uit die bakkie geklim nie.
"Toe ek weer kyk, staan hy met 'n geweer teen my kop."
'n Tweede verdagte het ook sy verskyning gemaak.
Die egpaar is uit hul bakkie gedwing.
"Ons het gedoen wat hulle sê. Hulle het in die bakkie ingeklim maar gesukkel om dit ge-start te kry."
Die bakkie was in hierdie stadium reeds afgeskakel, verduidelik hy.
"Hy het toe 'n skoot tussen ons voete geskiet. Ek het weer vir hom gesê 'take it easy' en omgeloop en die bakkie vir hulle aangeskakel."
Die verdagtes het met die bakkie gevlug. Die man sê hy weet nie hoe nie maar hy het agtergekom hy het nog sy selfoon by hom. Hy het dadelik die polisie, plaaswag en Tracker gebel, wat die bakkie uiteindelik in Kayamandi opgespoor het.
Die verdagtes was skoonveld.
Daar word beweer dat die voertuig waarmee die verdagtes die ongeluk gemaak het, 'n Volkswagen Jetta, in 'n roof in Gugulethu gesteel is.
"Mens wil dink dat jy jou landgenote kan help. Nou's dit verby," het die man gesê.
'n Klag van motorkaping word deur Paarl-polisie ondersoek.
Enigiemand met meer inligting kan die polisiekantoor skakel by 021 807 4000/4002.
* A couple who where trying to help "victims" at an accident scene were robbed by the "injured driver".